তোমরা সবাই জান, এই দেশটির অর্থনীতির তিনটি পিলারের একটি হচ্ছে গার্মেন্টসকর্মীরা—যাদের প্রায় সবাই মহিলা; দ্বিতীয়টি হচ্ছে চাষীরা, যাদেরকে আমরা অবহেলার সাথে দেখি এবং তৃতীয়টি হচ্ছে প্রবাসী শ্রমিকরা যারা বিদেশ-বিভুঁইয়ে নিঃসঙ্গ প্রবাসজীবনে দেশের জন্যে রেমিট্যান্স অর্জন করে যাচ্ছেন। সবাই কি লক্ষ্য করেছে এই দেশের অর্থনীতিকে ধরে রাখার জন্যে এই তিনটি পিলারই কিন্তু শরীরের ঘাম ফেলে কাজ করে যাচ্ছে? তোমাদের মতন কিংবা আমাদের মতন শিক্ষিত মানুষ, যারা মস্তিষ্ক দিয়ে কাজ করি তারা কিন্তু এখনো অর্থনীতির চতুর্থ পিলার হতে পারিনি। আমাদের চতুর্থ পিলার হতে হবে, আমাদের মেধাকে নিয়ে দেশের শ্রমজীবী মানুষের পাশে এসে দাঁড়াতে হবে। যতক্ষণ পর্যন্ত আমরা সেটি করতে না পারব ততক্ষণ দেশের প্রতি আমাদের দায়িত্ব পালন করা হবে না।